
ДО

ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Приемане на Анализ на потребностите от подкрепа за личностно развитие на децата и учениците в Община Бургас
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Законът за предучилищното и училищното образование задължава общините да изготвят Анализ на потребностите от подкрепа за личностно развитие на децата и учениците, въз основа на който областният управител организира разработването на Областна стратегия за подкрепа за личностно развитие.

Със Заповед № РД-10-356/21.12.2023 г., Областният управител на Област Бургас определя работна група за планиране и разработване на Областна стратегия за подкрепа за личностно развитие на децата и учениците 2024- 2025 г., включваща представители на всяка община на територията на областта, както и на посочените в чл. 196, ал. 2 от ЗПУО институции. 

Анализът на потребностите от подкрепа на личностно развитие на децата и учениците е изготвен на базата на предоставената информация от общинска администрация, детските градини, училищата и социалните звена на територията на Община Бургас, Център за подкрепа на личностното развитие- Бургас, Местна комисия за борба срещу противообществените прояви на малолетните и непълнолетните, Общински съвет по наркотични вещества - гр. Бургас, Център за специална образователна подкрепа- Бургас, читалища, Регионален център за подкрепа на процеса на приобщаващото образование.

Съгласно чл. 176 на Закона за предучилищното и училищно образование (ЗПУО), на децата и учениците в системата на предучилищното и училищното образование се предоставя подкрепа за личностно развитие, която осигурява подходяща физическа, психологическа и социална среда за развиване на способностите и уменията им.

В съответствие с изискванията на чл. 174, ал. 1 от ЗПУО, институциите в системата на предучилищното и училищното образование осигуряват подкрепа за личностно развитие на децата и учениците съвместно с държавните и местните органи и структури и доставчиците на социални услуги.

Подкрепата за личностно развитие се прилага в съответствие с индивидуалните образователни потребности на всяко дете и на всеки ученик. Общата и допълнителната подкрепа за личностно развитие се осигурява в детските градини, в училищата, в центровете за подкрепа за личностно развитие и специализирани обслужващи звена. Оказването на подкрепа за нуждаещите деца и ученици е в синхрон и с усилията на Община Бургас, заложени и Програмата за демографско развитие на Бургас - да създава оптимални условия за развитието им – в завимост от спецификата на потребностите и нуждите на децата и младите хора. 
Според чл. 196, ал. 1 и ал.3 от Закона за предучилищното и училищното образование, Областният управител организира разработването на областна стратегия за подкрепа за личностно развитие на децата и учениците въз основа на анализ на потребностите от подкрепа във всяка община на територията на областта. Стратегията включва и описание на предизвикателствата, стратегическите цели и необходимите дейности в областта на подкрепата. Анализът се разработва от съответните общини и се приема от общинския съвет по предложение на кмета на общината.


Предвид гореизложеното и на основание чл. 21, ал. 1, т. 12 и ал. 2 от Закона за местното самоуправление и местната администрация и чл. 196, ал. 1 и 3 от Закона за предучилищното и училищното образование, предлагам, Общински съвет - Бургас да вземе следното           

Р Е Ш Е Н И Е :

 ПРИЕМА Анализ на потребностите от подкрепа на личностното развитие на децата и учениците на територията на Община Бургас, който да бъде предоставен за разработване на областна стратегия за подкрепа на личностно развитие на децата и учениците в Област Бургас.

Приложение: Анализ на потребностите от подкрепа на личностното развитие на децата и учениците на територията на Община Бургас.

